钦定古今图书集成/历象汇编/庶征典/第177卷 > 《周以龙兴赋》黄滔
## 钦定古今图书集成/历象汇编/庶征典/第177卷 > 《周以龙兴赋》黄滔

周。以创三十代，启八百年。既鸣凤以授德，复兴龙而
御干。奔天下之二分，岂惟雨骤；擎洛中之九鼎，宁止
波旋。当其韬仁圣以表威灵，涌祯祥而呈气色。岐梁
㸌衔耀之所，汧陇湛蟠泥之域。几年贪饵，吞将吕望
之钩；一旦飞天，霹破殷辛之国。观夫或屈或伸，非假
非真，泽霈六合，恩濡兆民。以息虞芮，作在田之迹；以
却夷齐，为逆物之鳞。掀陆海之波涛，固殊鲸浪；扩九
重之宫室，肯类鲛人？则知指纵而或仗爪牙，善战而
靡资血肉。火兵戈而虽假烧尾，镜今古而未尝寐目。
遂使盟津契会，此时莫愧于云从；羑里栖迟，昔日何
伤于鱼服。下蛰如此，高翔曷量于蛮貊而虫沙附，申
忠信而鬐鬣张。足以雄飞革命，首冠兴王。驾木德于
宫，苍然被彩；应阳精于乾象，赫矣飞光。所谓“建皇
基，立宝位，模日楷月，规天矩地。”非三圣之尢异，焉可
以神物取类；邈罔象，乘鸿濛，奔霆迸电，驱雷走风。非
四灵之感通，焉可以与周而同功。岂徒角树臣佐，穴
居域中，拏开粟而攫散财，滂沱有截；寿九龄而豢十
乱，振奋无穷。懿乎后焕放牛，前光播谷。愈彰圣德于
王者，益验神踪于介族。则老聃之道。汉祖之颜。永宜
雌伏。